Bărbat ucis de polițiști și jandarmi, la Pitești. Ce se întâmplă la proces
- Mădălina Sfrijan
- 2 mai 2024, 15:10
Incidentul a avut loc în Autogara Sud Pitești, în urmă cu trei ani. Alexandru Barbu, în vârstă de 63 de ani, a fost ucis de polițiști și jandarmi. Aceștia au fost acuzați de purtare abuzivă și lovituri cauzatoare de moarte.
Dosarul a fost deschis la Parchetul Militar de pe lângă Tribunalul Militar București. Ulterior, acesta a fost transferat către Parchetul de pe lângă Tribunalul Argeș.
Polițiști acuzați de lovituri cauzatoare de moarte
Jandarmul implicat în incident a fost cercetat sub control judiciar, iar cauza împotriva sa a fost clasată. În schimb, doi polițiști, Drăghici Daniel Petruț și Florea Ilie, au fost acuzați de purtare abuzivă și lovituri cauzatoare de moarte.
Aceștia au petrecut o săptămână în arest preventiv, iar ulterior au fost plasați în arest la domiciliu pentru 6 luni. După expirarea măsurii, ambii polițiști au fost cercetați în libertate.
Unul dintre agenți s-a pensionat
Unul dintre cei doi s-a pensionat la scurt timp de la tragedia din autogară. Cel de al doilea agent implicat în caz și-a reluat postul într-o secție din municipiul Pitești. La primul termen în acest caz, care a fost programat pentru luna martie 2024, instanța a decis amânarea.
La termenul din 1 aprilie, Florea Ilie a cerut judecarea prin procedură simplificată. Colegul său a solicitat aplicarea procedurii privind recunoașterea învinuirii. Totodată, acesta a contestat toate probele administrate în faza de urmărire penală. Mai mult, polițistul a cerut și reaudierea tuturor martorilor. Pe imaginile ridicate de anchetatori din zonă se vede cum unul dintre polițiști își pune genunchiul pe gâtul bărbatului.
„Îmi pare rău. La un om de 63 de ani, să pui mâna cinci poliţişti, mi se pare ceva...Nu e omeneşte! Ce au ajuns, să-ţi dea în cap pe stradă? Nu înţeleg! Nu înţeleg! Ei sunt făcuţi să aplaneze, poliţistul. Au ajuns călăi?”, preciza unul dintre martori.
Cei doi polițiști ajung în fața instanței
Pe 29 aprilie, au fost audiați doi martori, care se aflau în apropiere de locul faptei. Alexandru Barbu s-a numărat printre cetățeni care se aflau în zona Autogării din Pitești în momentul în care a izbucnit un incendiu în apropiere.
Bărbatul se afla la o terasă și polițiștii susțin că a refuzat să părăsească zona. Cei doi polițiști au mai susținut că l-ar fi obligat să stea așezat pe un scaun, însă acesta s-ar fi agitat. Din acest motiv, polițiștii l-au trântit la pământ, s-au urcat pe el și l-au lovit, iar la scurt timp, victima încătușată a murit.